Document ID: 32013R1402

REGOLAMENT TA’ IMPLIMENTAZZJONI TAL-KUMMISSJONI (UE) Nru 1402/2013
tad-19 ta’ Diċembru 2013
għat-twettiq ta’ tnaqqis ta' kwoti tas-sajd disponibbli għal ċerti stokkijiet fl-2013 minħabba sajd żejjed ta' stokkijiet oħrajn fis-sena preċedenti u li jemenda r-Regolament ta' Implimentazzjoni (UE) Nru 770/2013 fir-rigward tal-ammonti li għandhom jitnaqqsu fis-snin futuri
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (1), u b’mod partikolari l-Artikolu 105(1), (2), (3) u (5) tiegħu,
Billi:
(1)
Il-kwoti tas-sajd għall-2012 kienu stabbiliti bir-Regolamenti li ġejjin:
-
Ir-Regolament tal-Kunsill (UE) Nru 1225/2010 tat-13 ta' Diċembru 2010 li jiffissa għall-2011 u l-2012 l-opportunitajiet tas-sajd għall-bastimenti tas-sajd tal-UE għal stokkijiet ta' ħut ta' ċerti speċijiet tal-baħar fond (2),
-
Ir-Regolament tal-Kunsill (UE) Nru 1256/2011 tat-30 ta' Novembru 2011 li jistabbilixxi l-opportunitajiet tas-sajd għall-2012 għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar Baltiku u li jemenda r-Regolament (UE) Nru 1124/2010 (3),
-
Ir-Regolament tal-Kunsill (UE) Nru 5/2012 tad-19 ta' Diċembru 2011 li jistabbilixxi għall-2012 l-opportunitajiet tas-sajd għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar l-Iswed (4),
-
Ir-Regolament tal-Kunsill (UE) Nru 43/2012 tas-17 ta' Jannar 2012 li jiffissa, għall-2012, l-opportunitajiet tas-sajd disponibbli għall-bastimenti tal-UE għal ċerti stokkijiet tal-ħut u għal ċerti gruppi ta' stokkijiet tal-ħut li mhumiex suġġetti għal negozjati jew ftehimiet internazzjonali (5), u
-
Ir-Regolament tal-Kunsill (UE) Nru 44/2012 tas-17 ta' Jannar 2012 li jiffissa għall-2012 l-opportunitajiet tas-sajd disponibbli fl-ilmijiet tal-UE u, għall-bastimenti tal-UE, f’ċerti ilmijiet mhux tal-UE għal ċerti stokkijiet tal-ħut li huma suġġetti għal negozjati jew ftehimiet internazzjonali (6).
(2)
Il-kwoti tas-sajd għall-2013 kienu stabbiliti bir-Regolamenti li ġejjin:
-
Ir-Regolament tal-Kunsill (UE) Nru 1262/2012 tal-20 ta’ Diċembru 2012 li jiffissa għall-2013 u l-2014 l-opportunitajiet tas-sajd għall-bastimenti tal-UE għal ċerti stokkijiet ta’ ħut tal-baħar fond (7),
-
Ir-Regolament tal-Kunsill (UE) Nru 1088/2012 tal-20 ta' Novembru 2012 li jistabbilixxi l-opportunitajiet tas-sajd għall-2013 għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar Baltiku (8),
-
Ir-Regolament tal-Kunsill (UE) Nru 1261/2012 tal-20 ta' Diċembru 2012 li jistabbilixxi għall-2013 l-opportunitajiet tas-sajd għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar l-Iswed (9),
-
Ir-Regolament tal-Kunsill (UE) Nru 39/2013 tal-21 ta' Jannar 2013 li jiffissa, għall-2013, l-opportunitajiet tas-sajd disponibbli għall-bastimenti tal-UE għal ċerti stokkijiet tal-ħut u għal ċerti gruppi ta' stokkijiet tal-ħut li mhumiex suġġetti għal negozjati jew ftehimiet internazzjonali (10), u
-
Ir-Regolament tal-Kunsill (UE) Nru 40/2013 tal-21 ta' Jannar 2013 li jiffissa għall-2013 l-opportunitajiet tas-sajd disponibbli fl-ilmijiet tal-UE u, għall-bastimenti tal-UE, f’ċerti ilmijiet mhux tal-UE għal ċerti stokkijiet tal-ħut li huma suġġetti għal negozjati (11).
(3)
Skont l-Artikolu 105(1) tar-Regolament (KE) Nru 1224/2009, meta l-Kummissjoni tkun stabbiliet li Stat Membru jkun qabeż il-kwoti tas-sajd li kienu allokati lilu, il-Kummissjoni għandha tnaqqas il-kwoti tas-sajd tal-futur ta' dak l-Istat Membru.
(4)
L-Artikolu 105(5) tar-Regolament (KE) Nru 1224/2009 jistipula li, jekk ma jkunx possibbli li jsir tnaqqis fuq l-istokk li kien suġġett għal sajd żejjed fis-sena ta' wara dik is-sena fejn sar is-sajd żejjed għaliex l-Istat Membru kkonċernat ma għandux kwota disponibbli, it-tnaqqis għandu jsir fuq stokkijiet oħrajn fl-istess żona ġeografika jew bl-istess valur kummerċjali. Skont il-Komunikazzjoni tal-Kummissjoni Nru 2012/C 72/07 (12) dan it-tnaqqis għandu preferibbilment isir minn kwoti allokati għal stokkijiet mistada mill-istess flotta li tkun wettqet is-sajd żejjed tal-kwota filwaqt li jitqies il-bżonn li jiġi evitat l-iskartar tal-ħut fis-sajd imħallat.
(5)
Għal ċerti Stati Membri ma seta’ jsir ebda tnaqqis bir-Regolament ta’ Implimentazzjoni (UE) Nru 770/2013 mill-kwoti allokati għall-istokkijiet li kienu suġġetti għal sajd żejjed għaliex dawn il-kwoti ma kinux disponibbli għal dawk l-Istati Membri fis-sena 2013.
(6)
L-Istati Membri kkonċernati ġew ikkonsultati fir-rigward tat-tnaqqis propost minn kwoti allokati għal stokkijiet oħrajn differenti minn dawk li kienu suġġetti għas-sajd żejjed.
(7)
Il-Litwanja qabżet il-kwota tas-sajd tagħha għall-istokk tas-sawrell JAX/2A-14 (sawrell u l-qabdiet inċidentali assoċjati fl-ilmijiet tal-UE taż-żoni IIa u IVa tal-ICES, fiż-żoni VI, VIIa-c,VIIe-k, VIIIa, VIIIb, VIIId u VIIIe tal-ICES, fl-ilmijiet tal-UE u l-imijiet internazzjonali taż-żona Vb tal-ICES u fl-ilmijiet internazzjonali taż-żoni XII u XIV tal-ICES) b'606.119 tunnellata. Peress li l-Litwanja ma għandha l-ebda kwota disponibbli għall-JAX/2A-14 fl-2013, il-Litwanja talbet li t-tnaqqis jitwettaq mill-kwota għall-istokk tal-arġentina silus fl-istess żona ġeografika ARU/567. (l-istokk tal-arġentina silus fl-ilmijiet tal-UE u l-ilmijiet internazzjonali taż-żoni V, VI u VII tal-ICES). Wara li l-Litwanja pprovdiet evidenza dwar id-differenza importanti fil-valur medju matul il-perjodu kkonċernat ta' dawn iż-żewġ speċijiet kummerċjali u filwaqt li jitqies li l-istatus ta' konservazzjoni ta' dawn iż-żewġ speċijiet jidher li huwa komparabbli, l-ammont ta' tnaqqis għandu jiġi stabbilit għal 400 tunnellata ta' ARU/567.
(8)
Tnaqqis minn kwoti ta' stokkijiet oħra differenti minn dawk li kienu suġġetti għas-sajd żejjed, kif previst minn dan ir-Regolament, għandu japplika mingħajr ħsara għat-tnaqqis applikabbli għall-kwoti tal-2013 skont
-
ir-Regolament tal-Kummissjoni (UE) Nru 165/2011 (13);
-
ir-Regolament ta’ Implimentazzjoni tal-Kummissjoni (UE) Nru 185/2013 (14).
(9)
Ir-Regolament ta’ Implimentazzjoni tal-Kummissjoni (UE) Nru 770/2013 (15) stabbilixxa tnaqqis ta’ kwoti tas-sajd disponibbli għal ċerti stokkijiet fl-2013 minħabba sajd żejjed ta' dawk l-istokkijiet fis-snin ta’ qabel.
(10)
Ċertu tnaqqis previst mir-Regolament ta' Implimentazzjoni (UE) Nru 770/2013 jidher li huwa akbar mill-kwota adattata disponibbli fis-sena 2013 u, bħala konsegwenza, it-tnaqqis ma jistax isir interament fuq dik il-kwota. Skont il-Komunikazzjoni tal-Kummissjoni Nru 2012/C 72/07, l-ammonti li jifdal għandhom jitnaqqsu mill-kwoti adattati disponibbli fis-snin sussegwenti.
(11)
Ir-Regolament ta’ Implimentazzjoni (UE) Nru 770/2013 għandu għalhekk jiġi emendat skont dan,
ADOTTAT DAN IR-REGOLAMENT:
Artikolu 1
1. Il-kwoti tas-sajd għas-sena 2013 imsemmija fl-Anness I ta’ dan ir-Regolament għandhom jitnaqqsu permezz tal-applikazzjoni tat-tnaqqis stipulat f’dak l-Anness.
2. Il-paragrafu 1 għandu japplika mingħajr ħsara għat-tnaqqis previst fir-Regolament (UE) Nru 165/2011 u r-Regolament ta’ Implimentazzjoni (UE) Nru 185/2013.
Artikolu 2
L-Anness tar-Regolament ta' Implimentazzjoni (UE) Nru 770/2013 għandu jiġi sostitwit bit-test fl-Anness II ta’ dan ir-Regolament.
Artikolu 3
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Diċembru 2013.

Labels: 20
6